Die strafplante wat in Griekwaland-Wes aangetref word, is beperk tot slegs 'n paar families. Soorte binne daardie families is ewe beperk, maar in baie gevalle tree hulle so prominent op die voorgrond dat dit 'n dreigende gevaar vir die toekoms inhou.
Die bewering van boere dat Geigeria passerinoides in matige hoeveelhede, goeie skaapkos is, kan deur persoonlike waarnemings gestaaf word. Terwyl 8 tot 10 lb. vermeerbos nodig is om 'n skaap dood te maak, is dit duidelik dat die plant werklik eers dodelik is as dit die uitsluitlike voeding van die skaap uitmaak.
Dus, sodra die aantal vee op 'n plaas te veel word en daardeur die normale stand van die plantegroei bedreig word, tree vermeerbos as 'n strafplant op die voorgrond en dun dan die veestapel uit.
uit die grond gelig het. Die telling in so 'n uiterste geval was 14 plante per vierkante jaart. In 'n verlate kerkhof wat omhein is, het 'n digte en weelderige grasbedekking ontwikkel. In hierdie ou kerkhof is geen wilde-uiplante aangetref nie, terwyl die gifplante in die onmiddellike omgewing daarvan feitlik die enigste plantbedekking uitgemaak het.
In hierdie sandvelddele is die onderverdeling van plase in 'n groot persentasie van gevalle tot onekonomiese eenhede deurgevoer; nl. tot groottes van 500-800 morge. Omdat 'n sandplaas so maklik uitgetrap kan word, en die plaas-eenhede in menige geval te klein is, word die belangrikheid van hierdie gifplant sterk op die voorgrond gestel.